Sirkka Kurki-Suonio

Sirkka Kurki-Suonio (9. huhtikuuta 1939 Iisalmi – 24. syyskuuta 2018 Helsinki) oli suomalainen kirja- ja kustannusalalla toiminut kustannuspäällikkö ja suomentaja.

Kurki-Suonion isä oli Erkki Kurki-Suonio (aik. Krohn). Isän kulttuurisuvusta tuli kiinnostus kirjallisuuteen ja sen tutkimukseen. Sirkka Kurki-Suonio oli koulutukseltaan filosofian maisteri ja teki pro gradu -tutkielmansa varhaisista lastenlehdistä, joiden syntyyn hänen sukulaisensa olivat olleet vaikuttamassa. Uransa alkuvaiheessa hän työskenteli Suomalaisen Kirjallisuuden Seurassa, missä hän toimitti 8-osaista Suomen kirjallisuus -sarjaa Natalia Baschmakoffin kanssa Matti Kuusen ohjaamana.

Pitkäaikaisen uransa kustannusalalla Kurki-Suonio teki Tammessa, missä hän työskenteli yli 30 vuotta muun muassa käännöskirjallisuuden, lasten- ja nuortenkirjallisuuden ja kotimaisen kaunokirjallisuuden kustannuspäällikkönä. Hän suomensi kirjallisuutta myös itse. Kurki-Suonio toimitti muiden muassa Günter Grassin, John Irvingin, Saul Bellow’n, Alice Munron, Yaşar Kemalin ja Amos Ozin teosten suomennoksia. Kotimaisista kirjailijoista hän löysi 11-vuotiaan Leena Lehtolaisen esikoisromaanin ja kätilö Anna Luodon muistelmat. Hän oli myös Kaari Utrion pitkäaikainen kustannustoimittaja.

Kurki-Suonio vaikutti Yhdistys 9:ssä, Prosenttiliikkeessä, Suomen PEN -sananvapausjärjestössä, Tuglas-seurassa ja Minna Canthin seurassa. Hän oli Pentti Linkolan pitkäaikainen elämänkumppani.

Lähteet

Suomalaiset kustannustoimittajat
Suomentajat
Vuonna 1939 syntyneet
Vuonna 2018 kuolleet